Disa' xhur wara li nħatret fil-kariga ltqajna mal-Kummissarju għat-Tfal Pauline Miceli. Hija taħdem direttament mat-tfal biex tħares l-interessi tagħhom u tara x'inhuma l-bżonnijiet tagħhom. L-Uffiċċju tal-Kummissarju għat-Tfal f'Malta twaqqaf bil-għan li jiffoka fuq il-ħarsien tat-tfal u drittijiethom, kif ukoll biex jara li t-tfal qed jircievu s-servizzi neċessarji għall-benefiċċju tagħhom. Dan l-uffiċċju jissorvelja l-oqsma u s-setturi kollha relatati mat-tfal f'Malta u jiżgura li jitfasslu politiki li jiffavorixxu l-familja u li fuq kollox ikollhom bħala prijorità l-ġid tat-tfal. Bdejna biex staqsejna lill-Kummissarju Miceli dwar x'inhuma l-aktar kwistjonijiet inkwetanti fejn jidħlu t-tfal u l-internet. "Din hija kwistjoni! U huwa ovvju li t-teknoloġija moderna ma tistax twaqqafha. Ma nistgħux ngħidu lit-tfal biex ma jużawx il-gadgets u l-internet b'siti bħal facebook, instagram u aktar. Dawk qegħdin hemm u se jibqgħu jiżviluppaw, u l-projbizzjoni ma tagħmilx ġid. Allura għandna nedukaw lit-tfal kif jużawhom u l-ġenituri għandhom ukoll joqogħdu għassa ma min qed jitkellmu t-tfal fuq l-internet u x'inhuma r-relazzjonijiet virtwali tagħhom". Hekk saħqet Pauline Miceli fejn appellat ukoll lill-ġenituri kollha biex joqogħdu attenti ma' min ikunu qed jitkellmu t-tfal fuq l-internet għax jista' jkun hemm nies fis-sistema taċ-chatting b'identità falza. Semmiet kif hemm min jinħeba wara kompjuter u jagħmilha tabirruħu li għandu età żgħira, u minflok ikun qed jabbuża mit-tfal għax ikun predatur. Mistoqsija dwar jekk kinux irrappurtati xi każi reċenti dwar din il-kwistjoni, Miceli qaltilna li fil-perjodu li ilha tokkupa din il-kariga ma taf bl-ebda każ dwar dan, però sostniet li affarijiet bħal dawn ġieli seħħew fil-passat. Saħqet li pajjiżna m'għandu xejn inqas minn pajjiżi oħra, u li jiġri f'pajjiżi lil hinn minn xtutna, jista' jseħħ ukoll f'pajjiżna. Qalet li l-perikli dejjem qegħdin hemm u kull ħaġa li tintefa' fuq l-internet, hemm se tibqa'. Wissiet lill-ġenituri biex joqogħdu b'għajnejhom miftuħa biex jaraw ma' min se jiltaqgħu it-tfal. Saħqet biex jekk ikunu se jiltaqgħu xi mkien, il-ġenituri għandhom imorru biex jaraw min hi l-persuna biex jiġi aċċertat li se jiltaqgħu ma' tfal ta' l-istess età tagħhom bla ebda problemi. Dwar jekk teżistix xi problema dwar ġenituri li biex jaraw lit-tfal kwieti jħalluhom jużaw il-kompjuter kemm iridu, Miceli appellat li hemm bżonn li jsir bilanċ dwar kemm it-tfal jitħallew jużaw dawn il-mezzi ta' komunikazzjoni bħal tablets, mobiles u kompjuters. Qalet li ma jistax ikun li t-tfal jitħallew għal ħinijiet twal jużawhom l-importanti li qegħdin kwieti. Semmiet li l-ġenituri għandhom jaraw l-aħjar interess tat-tfal anke jekk xi kultant ikollhom jieħdu deċiżjonijiet li t-tfal ma jaqblux magħhom. Saħqet li hemm bżonn li r-relazzjoni bejn il-ġenituri u t-tfal tkun tajba ħafna biex dawn ma jingħalqux f'kamrithom u alla biss jaf ma' min ikunu qed jiċċettjaw. Semmiet ukoll li bħala Uffiċċju, dawn l-affarijiet jittieħdu bis-serjetà u flimkien mal-entitajiet l-oħra li jiffurmaw parti mill-proġett BeSmartOnline! Fosthom l-Aġenzija Appoġġ u l-Awtorità ta' Malta tal-Kommunikazzjoni, jaħdmu id f'id anke ma' operaturi barranin ta' siti soċjali bħal facebook u siti soċjali oħra, biex tingħata l-għajnuna lill-Awtoritajiet Maltin meta jinħass il-bżonn. Pauline Miceli qaltilna wkoll li f'dan id-dawl isiru bosta kampanji ta' tagħrif biex jedukaw kemm lill-ġenituri u anke lit-tfal. Semmiet ukoll li l-kampanja ta' edukazzjoni fuq l-internet li tnediet mal-istazzjon tar-radju Magic "Think before you click" ħalliet il-frott mixtieq u kienet ta' suċċess, u għaldaqstant hemm interess ukoll għal aktar kampanji ta' dawn it-tip fil-futur. Madankollu, il-Kummissarju għat-Tfal esprimiet il-biża' fuq problema li tista' tolqot lit-tfal imsejħa sexting. Qalet li s-sexting sar popolari l-aktar minn mindu nħoloq l-internet. Spjegat li s-sexting huwa meta jinxterdu ritratti bejn iż-żgħażagħ permezz tat-teknologija saħansitra anke bla ħwejjeġ. Appellat lil dawn it-tfal biex qatt ma jaqgħu f'din in-nasba u jibagħtu dawn it-tip ta' ritratti għax wara, dan jista' jiżviluppa f'rikatt li jekk il-persuna ma tagħmilx dak mitlub, allura dawn ir-ritratti jinxterdu onlajn biex javvelu lill-persuna b'detriment li jista' joħloq konsegwenzi gravi lill-individwi konċernati. "Il-messaġġ tagħna huwa li kull ritratt li titfa' fuq facebook jew fuq l-internet, hemm se jibqa'. Illum kulħadd juża l-facebook anke min iħaddem biex jaraw x'ħobż tiekol," spjegat Miceli. It-tfal fl-iskejjel Il-KullĦadd tkellem ukoll dwar is-sigurtà fl-iskejjel li f'ċerti minnhom tista' taqbad u tidħol bla ma jinduna ħadd. Il-Kummissarju għat-Tfal spjegat biċ-ċar li meta jirċievu xi rapporti, dawn jiġu investigati mill-ewwel, u flimkien mal-kap tal-iskola partikolari s-sitwazzjoni tiġi indirizzata u riżolta fl-anqas żmien possibbli. Miceli qaltilna li għandha fiduċja qawwija kemm fil-kapijiet tal-iskejjel u anke fl-għalliema. Qalet li l-għalliema llum huma konxji ħafna u avżati speċjalment dwar min għandu l-jedd li jidħol u jiġbor it-tfal. Semmiet każi anke ta' xi nanniet li marru għat-tfal l-iskola però dawn ma ngħatawx peress li isimhom mhux qiegħed imniżżel. Appellat biex ġenituri li jixtiequ li xi drabi n-nanniet jiġbru t-tfal mill-iskejjel, dawn għandhom jinfurmaw lill-iskola partikolari biex jitniżżel ukoll l-isem tan-nanniet. Appellat li min jara xi ħaġa li ma tkunx ta' sigurtà għat-tfal, għandu jirraporta lill-Uffiċċju tagħha biex jinvestigaw. Il-KullĦadd talab ukoll x'inhi l-pożizzjoni tal-Kummissjoni għat-Tfal dwar il-koedukazzjoni fejn fil-klassijiet kollha jkun hemm taħlita ta' subien u bniet imħallta fl-istess klassi. Miceli wieġbet li t-taħlit taż-żewġ sessi fil-klassi huwa ta' benefiċċju għat-tfal. Qalet però li hemm bżonn li jkun hemm aktar superviżjoni u jrid jinżamm dejjem kontroll ta' dixxiplina fil-klassi. Persważa li jekk isiru xi tip ta' abbużi, l-għalliema żgur li se jkunu hemm biex jintervjenu mill-ewwel u jittekiljaw dawn it-tip ta' problemi. Mal-Kummissarju Pauline Miceli kellna ċ-ċans niddiskutu wkoll il-Politika Nazzjonali dwar it-Tfal speċjalment dwar id-dritt tal-vot għal dawk li għalqu l-età ta' 16-il sena. Il-Kummissarju qaltilna li jrid ikun aċċertat li l-fehmiet tat-tfal u ż-żgħażagħ jiġu msaħħa permezz ta' parteċipazzjoni demokratika li tkun tinkludi l-jedd għall-vot għal dawk li jkunu għalqu s-16-il sena f'elezzjonijiet u f'referenda fil-livelli statali, lokali u ewropew. Saħqet li l-ikbar sfida li teżisti hija l-mod ta' kif jitrabbew it-tfal, u li t-tfal għandhom dritt li jkunu mismugħa. Qalet li l-età ma tagħmilx differenza għax anke ta' età kbira ssib min ma jafx juża l-vot sew jew jieħu deċiżjoni. Semmiet kif ta' 16-il sena llum wieħed jista' jiftaħ kont tal-bank u anke jista jmexxi negozju u allura dan jitlob responsabbiltà kbira. Sostniet li f'din l-età wieħed jista' wkoll jagħmel testment, u jekk iwettaq xi reat, dan jittieħed fil-qorti tal-adulti għax il-qorti ġuvenili tat-tfal tapplika biss għal tfal sa età ta' 16-il sena. Miceli sostniet ukoll kif ma taqbilx li ċerti ġenituri jridu jiddeċiedu għal uliedhom anke f'affarijiet li t-tfal ma jkunux iridu bħal pereżempju x'tip ta' korsijiet għandhom jieħdu jew x'tip ta' karriera għandhom jagħżlu għal futur. Qalet li għandu jsir xi tip ta' djalogu mat-tfal u m'hemm xejn ħażin li jingħataw anke pariri dwar x'inhu l-aħjar għalihom, però fl-aħħar mill-aħħar iridu jkunu t-tfal infushom li jiddeċiedu. Għandha wkoll appell ċar: "Tippruvax tgħix il-ħajja tat-tfal, ħalli t-tfal jgħixu l-ħajja tagħhom bil-mod ukoll li tagħtihom ir-responsabbiltà". Liġi favur it-tfal Il-Kummissarju Miceli spjegatilna wkoll li bħalissa għaddej ukoll fil-Parlament u wasal fi stadju avvanzat, l-Att il-ġdid tal-Ħarsien tat-Tfal u meta tgħaddi l-liġi t-tfal se jinstemgħu aktar. Qaltilna li t-tfal għandhom bżonn li jingħataw aktar vuċi. B'din il-liġi, kemm it-tfal, kif ukoll il-ġenituri naturali u dawk li jkunu qed jiffosterjaw, għandhom ikollhom is-social worker biex kemm jista' jkun il-proċess ikun iktar armoniku. Sostniet li bħalissa bis-sistema li teżisti, m'aħniex nipprovdu lil dawn it-tfal l-aħjar protezzjoni u l-aħjar servizz. Hemm bżonn li dawn jitħarsu bis-serjetà meta tkun ħadthom mill-ġenituri naturali u poġġejthom f'post sikur ieħor ma' familja ġdida, għaliex huwa fatt li ħareġ minn diversi studji li t-tfal mhux posthom fl-istituti iżda li jitrabbew f'ambjent ta' familja sabiex jitilgħu aħjar. Qalet li meta tgħaddi din il-liġi, se tkun il-qorti li toħroġ il-care order u l-ministru mhux se jibqa' aktar responsabbli. Se jkun hemm bord apposta li jaħdem id f'id mal-qorti li jagħmel ir-rakkomandazzjonijiet u jħejji r-rapporti biex jippreżentahom il-qorti, fejn fl-aħħar mill-aħħar tiddeċiedi hi x'għandu jsir dwar it-trobbija tat-tfal li jinqalgħu mill-ġenituri naturali tagħhom biex jitrabbew għand il-foster parents. Il-Kummissarju għat-Tfal Pauline Miceli qaltilna li bħalissa l-Uffiċċju qed jaħdem ħafna fuq il-World Children's Day għax "nixtiequ li jkun hawn iktar għarfien ta' x'inhuma proprjament id-drittijiet tat-tfal u kif aħna nistgħu ngħinu lit-tfal jimmaturaw biex igawdu iktar it-tfulija u biex isiru ċittadini aħjar". Semmiet li għal qalbha ħafna hija l-kwistjoni tas-saħħa tat-tfal speċjalment fejn tidħol il-problema tal-obeżità, u tieħu gost tara d-Dipartiment tal-Promozzjoni tas-Saħħa jaħdem id f'id mat-tfal tal-iskola f'dan ir-rigward. Qalet li vera ninsabu f'dinja ta' ħajja mgħaġla u forsi l-ġenituri jsibuha ftit diffiċli li jlestu ikel nutrittiv għat-tfal, però dawn għandhom jingħataw l-edukazzjoni kollha biex kemm jista' jkun ma jixtrux ikel maħdum lest li ma jkunux jafu x'fih. Pauline Miceli tappella biex "nieħdu ħsieb lit-tfal tagħna u t-tfulija tagħhom għandna nagħmluha sabiħa kemm jista' jkun u ma naħluhomx bil-fsied, però mill-banda l-oħra ma nitilquhomx għal riħhom". "Hemm bżonn li nsibu bilanċ pożittiv fit-trobbija tagħhom". Ikkonkludiet li trobbija nieqsa mill-imħabba u mid-dixxiplina, fil-futur tista' tkun bużżieqa f'wiċċ il-ġenituri. "Għax bil-Malti ngħidu dak li tiżra taħsad," temmet tgħid Miceli.